Bosupi jwa bakwadi ba dithuto tsa Kereke ya bogologolo go akaretsa tsa lekgolo la boraro la dingwaga tsa moithutabodumedi yo o bidiwang Origen le tsone di neela bosupi jo bo bontshang gore moaposetoloi Mathaio e ne e le wa ntlha go kwala Efangele. Origen o ne a kwala jaana: “Efangele ya ntlha e kwadile ke Mathaio ene yo e neng e le mokgethisi mme morago a nna moaposetoloi wa ga Jesu Keresete yo o neng a e kwalela Bajuda ba basokologi, a e kwala ka Sehebera.” Gone ke boammaaruri gore Mathaio, yo e neng e le moaposetoloi le mosupi yo o boneng ka matlho, o ne a sa tlhoke go kwalolola se se kwadilweng mo bukeng ya ga Mareko yo o neng a sa bona ditiragalo tseo ka matlho. Go tweng ka kgopolo ya gore Mathaio le Luke ba kwalolotse se se kwadilweng mo bukeng ya ga Mareko le mo setlankaneng se se bidiwang Q?